Կողբում ֆուտբոլը եղել և մնում է առանցքային մարզաձև: Դեռևս 1950-ականներից սկսած, մինչև օրերս գյուղի ֆուտբոլի թիմը տարածաշրջանում եղել է ուժեղագույններից, իսկ 1980-1988 թթ. անընդմեջ դարձել է շրջանի չեմպիոն և գավաթակիր: Ամենամեծ նվաճումը եղել է 1987 թվականին, երբ «Կողբ» թիմը (մարզիչ՝ Վանիկ Հարությունյան) հասավ մինչև Հայաստանի գավաթի եզրափակիչ, իր ետևում թողնելով չեմպիոն Դիլիջանի «Իմպուլսին»: Սա եզակի դեպք է հանրապետությունում, որ որևէ գյուղական թիմ ունենա այդպիսի հաջողություն: Այդ նվաճման համար միանգամից 18 ֆուտբոլիստներ արժանացան 1-ին կարգայինի կոչման: 1989 թվականին թիմը հասավ ավելի ակնառու հաջողության՝ նվաճելով Հայաստանի փոխչեմպիոնի տիտղոսը: 1992 թվականին ձևավորվեց «Ազնավուր» թիմը (մարզիչ՝ Վրեժ Աբովյան): Թիմը բավականին հաջող էր հանդես գալիս ՀՀ բարձրագույն խմբում: Կողբեցի տղաներից կարելի է նշել Վրեժ Աբովյանին, Գևորգ Ազատյանին, Ռաշիդ Ավագյանին, Հայկ և Արմեն Խասիկյաններին, Արամայիս Ղազարյանին, Շիրակ Սառիկյանին, Կարեն Աբովյանին և շատ ուրիշների, ովքեր իրենց փայլուն խաղով ուրախ և հաճելի պահեր են պարգևել ֆուտբոլասերներին: